Solita

Solita on Suomessa perustettu teknologia-, data- ja designkonserni, joka on keskittynyt kehittämään IT-palveluita, sähköistä asiointia sekä tiedolla johtamisen ratkaisuja yrityksille ja julkishallinnon organisaatioille. Sen palveluihin kuuluu muun muassa strategista ­konsultointia, palvelumuotoilua, digitaalisia ­palveluita, AI- ja analytiikkaratkaisuja sekä pilvipalveluita.  Vuonna 2022 Solitalla oli yli 1500 työntekijää ja se toimi kuudessa maassa: Suomessa, Ruotsissa, Virossa, Saksassa, Tanskassa ja  Belgiassa. 

Historia
Heikki Halme perusti Solitan vuonna 1996. Yhtiö aloitti Nokian ohjelmistokehittäjänä.

Vuonna 2007 Solitan liikevaihto oli noin 11 miljoonan euroa.

Vuonna 2013 suomalaisesta pääomasijoitusyhtiö Vaaka Partnersista tuli Solitan pääomistaja. Yhtiö työllisti 220 henkilöä.

Lokakuussa 2014 Solitalla oli 350 työntekijää. Se perusti toimipisteen Ouluun ja kertoi aikovansa palkata sinne ensimmäisenä vuonna 50 henkilöä.

Maaliskuussa 2015 Solita perusti uuden liiketoimintayksikön, Solita Designin, joka erikoistui digitaalisten palvelujen konsultointiin, palvelumuotoiluun, käyttökokemussuunnitteluun ja teknologiaratkaisuihin. Lokakuussa Solitalla oli yli 400 työntekijää Helsingissä, Tampereella ja Oulussa ja sen liikevaihto oli 49,7 miljoonaa euroa. 

Helmikuussa 2016 Solita teki ensimmäisen yrityskauppansa. Se osti suomalaisen HMV:n, joka oli keskittynyt julkisen sektorin strategiakonsultointiin. Kymmenen henkeä työllistäneen yrityksen liikevaihto vuonna 2015 oli noin 2 miljoonaa euroa. 

Vuonna 2017 Solita aloitti kansainvälisen liiketoiminnan Ruotsissa ja Virossa. Helmikuussa yli 500 työntekijää työllistänyt Solita kertoi listautumisaikeistaan. Keväällä se osti palvelumuotoiluyritys Palmun, joka toimi muun muassa Singaporessa. Toukokuussa Solita valittiin kilpailutuksen kautta Vero.fi:n verkkopalvelun toteuttajaksi ja ylläpitäjäksi. Sopimuksen arvo oli 0,8 miljoonaa euroa.

Maaliskuussa 2018 Solita julkaisi uuden brändi-ilmeensä ja uuden logomerkkinsä. Huhtikuussa kansainvälinen pääomasijoitusyhtiö Apax Digital Fund kertoi ostaneensa Solitan osake-enemmistön Vaaka Partnersilta, jonka aikana yhtiön liikevaihto oli lähes kolminkertaistunut. Solitalla oli 650 työntekijää, joista noin kymmenen Ruotsissa ja Virossa. Kaupan jälkeen henkilöstölle järjestettiin osakeanti, johon osallistui yli 300 solitalaista. Toukokuussa Solita perusti uuden yksikön, Solita Healthin, joka keskittyi terveys- ja hyvinvointitoimialaan. Syyskuussa Solita kertoi luopuneensa pörssisuunnitelmistaan. Yhtiöllä oli yli 300 työntekijää sekä Helsingissä että Tampereella, vajaat 60 Oulussa. Sillä oli toimipisteet myös Tukholmassa, Tallinnassa, Turussa ja Lahdessa. Yhtiön liikevaihto oli 91 miljoonaa euroa.

Vuonna 2019 Solita osti kaksi yritystä Ruotsista, Sparks AB:n ja digitaalisiin palveluihin erikoistuneen Ferrologicin. Ferrologic toimi myös Tanskassa ja Belgiassa. Noin sata henkilöä työllistänyt Ferrologic tarjosi asiakkailleen apua automatisoitujen ja dataohjautuvien prosessien ja palveluiden suunnitteluun ja rakentamiseen. Fuusioiden jälkeen Solita työllisti noin tuhat ihmistä ja sen toiminta laajeni myös Tanskaan ja Belgiaan. 

Kesäkuussa 2020 Solita voitti THL:n järjestämän kilpailutuksen korona-altistumisia jäljittävästä mobiilisovelluksesta, jota käytetään koronaviruspandemian ehkäisyyn Suomessa.  Koronavilkku-niminen sovellus julkaistiin 31. elokuuta 2020. Ensimmäisen vuorokauden aikana sovellus ladattiin miljoona kertaa ja ensimmäisen kahden viikon aikana sovellus ladattiin yli 2 miljoonaa kertaa.

Tammikuussa 2021 Jari Niska siirtyi Solitan konsernin johdosta yhtiön hallitukseen ja hänen seuraajanaan toimitusjohtajana aloitti Ossi Lindroos, entinen Suomen maajohtaja. Toukokuussa uudeksi Suomen maajohtajaksi nimitettiin Timo Honko. Huhtikuussa 2022 Solita osti tanskalaisen it-konsultointiyhtiö Commentor A/S:n, joka työllisti yli 145 henkilöä ja jonka liikevaihto oli 15,5 miljoonaa euroa. Yrityksen asiakkaana oli muun muassa Tanskan verovirasto.

Organisaatio
Vuonna 2022 Solita työllisti yli 1500 työntekijää Suomessa, Ruotsissa, Tanskassa, Virossa, Saksassa ja Belgiassa. Solita konsernin toimitusjohtaja on Ossi Lindroos. Solitan omistajia työntekijöistä on noin 450. 

Yrityksen pääkonttori sijaitsee Tampereella ja sillä on toimipisteet myös Helsingissä, Lahdessa, Oulussa ja Turussa, ulkomailla se toimii Berliinissä, Göteborgissa, Kööpenhaminassa, Leuvenissä, Tallinnassa, Tukholmassa ja Münchenissä. 

Solitan liiketoiminta on jaettu kolmeen liiketoiminta-alueeseen: Suomi, Ruotsi sekä muut kansainväliset markkinat. Toimintoja Suomessa johtaa Timo Honko ja Ruotsissa Johan Thyblad.

 Tuotteet ja markkinat 
Solita tarjoaa asiakkailleen muun muassa strategista ­konsultointia, palvelumuotoilua, digitaalisia ­palveluita, AI- ja analytiikkaratkaisuja sekä pilvipalveluita.  Solitan liiketoimintayksiköt keskittyvät: 
ohjelmistokehitykseen (development), 
pilvi- ja integraatiopalveluihin (cloud & connectivity), 
design- ja strategiapalveluihin (design & strategy) sekä 
data-ratkaisuihin (data).

Solita on mukana kansallisissa hankkeissa, kuten Omahoito- ja digitaaliset arvopalvelut (ODA) -palvelukokonaisuudessa, jossa se tarjoaa ylläpito- ja tukipalveluita yhdessä Mediconsultin kanssa. 

Solitan asiakkaisiin kuuluvat muun muassa tekonivelsairaala Coxa, DNA, Fortum, Kone, Ponsse, Ruokavirasto, Valtion kehitysyhtiö Vake ja Väylävirasto.

Solita ylläpitää IoT-ekosysteemiä, johon kuuluvat muun muassa tietoliikennekonserni DNA, Haltian, Virelabs, ElfGroup, Testimate, Unseen Technologies, AWS, Kaltiot, IBM, Azure, Tableau ja Wazombi Labs. IoT-ekosysteemi tarjoaa palveluita ja tuotteita, joita tarvitaan esimerkiksi testaamisessa, tekoälyn hyödyntämisessä, datan keräämisessä, analytiikassa, visualisoinnissa ja pilviratkaisuissa. Systeemin avulla asiakkaat voivat rikastaa olemassa olevaa toimintaympäristöään toimivaksi IoT-kokonaisuudeksi.

Yrityskulttuuri
Solitan työkulttuuri korostaa yrityksen arvoja, ihmiskeskeisyyttä ja itseohjautuvuutta. Solita on mm. palkannut sisäisesti toimivan valmentajan, jonka luona voi vierailla matalalla kynnyksellä, kun haluaa apua työssä jaksamisen haasteisiin. Valmentajan työhön kuuluu yksilöiden ja tiimien valmennustyötä, mutta myös asioiden kehittämistä ja viemistä kulttuuriin ja johtamiseen. Työpaikan sisäinen valmentajan avulla halutaan lisätä työntekijöiden hyvinvointia ennakoivasti.

Solita tekee yhteistyötä oppilaitosten kanssa, esimerkiksi Tampereen yliopiston kanssa on tehty käytännönläheisen opinto-opas, jonka avulla opiskelijat kuulevat, millä kursseilla on työelämän näkökulmasta eniten kysyntää. Solita järjestää 1-2 kertaa vuodessa Solita Akatemian alanvaihtajille, vastavalmistuneille tai opintojensa loppuvaiheessa oleville ihmisille. Solitan Akatemiassa saa syväperehdytyksen esimerkiksi data- ja ohjelmistokehitykseen. Solitalla on myös itseopiskelua mahdollistavia alustoja, esimerkkinä Udemy.

Solita tarjoaa perhevapaata suunnitteleville perhevapaakummeja eli tukihenkilöitä, jotka auttavat tärkeissä vaiheissa ja ovat tavoitettavissa ennen vapaata, sen aikana ja sen jälkeen. Mentorilta voi esimerkiksi kuulla työpaikan uutisia kuukausittaisessa aamupalapalaverissa tai vinkkejä siihen, miten omaa ammatillista osaamistaan voi pitää yllä ja kehittää vapaan aikana. Mentorin tulee myös pitää vapaalla olevan puolia esimerkiksi organisaation uudistuessa ja työtehtävien muuttuessa. Solitan intraan on koottu perhevapaisiin liittyvä tietopankki ja perhevapaalaisten yhteydenpitoa varten on perustettu ­Slack-kanavia.

Tunnustuksia
Solitan perustaja Heikki Halme valittiin vuoden 2010 ohjelmistoyrittäjäksi.
Solitan toimitusjohtaja Jari Niska on valittu Tivi-lehden sadan merkittävimmän it-vaikuttajan listalle esimerkiksi vuosina 2013, 2014, 2015 ja 2019.
Vuonna 2013 Solita sijoittui Great Place to Work Institute Finlandin Suomen parhaat työpaikat -kilpailussa seitsemänneksi. Vuosina 2014-2015 se sijoittui kuudenneksi. Vuonna 2014 Solita oli samassa kilpailussa Euroopan 43. paras työpaikka, seuraavana vuonna 48.
Vuonna 2015 Solitan toteuttama Lupapiste-palvelu valittiin Vuoden parhaaksi B2B-palveluksi.
Solita valittiin Vuoden 2016 parhaaksi työnantajaksi.
Vuonna 2018 Amazon Web Services (AWS) myönsi Solitalle Machine Learning Competency -tunnustuksen koneoppimisratkaisuista ja -osaamisesta. Solita oli ensimmäisenä suomalainen yhtiö, jolle tunnustus annettiin.

 Oikeustapaukset 

 Solita Oy vs. Ylioppilastutkintolautakunta 
Markkinaoikeus antoi 18. joulukuuta 2014 päätöksen (MAO:871/14) Solita Oy:n valituksesta Ylioppilastutkintolautakunnan järjestämästä hankinnasta. Hankinta koski kehittäjäryhmää, joka toteuttaisi sähköiseen ylioppilastutkintoon tarvittavan järjestelmän osana Digabi-projektia. Hankinnan ennakoitu arvo oli 3–5 miljoonaa euroa ja sopimuskausi kuusi vuotta.

Ylioppilastutkintolautakunta valitsi 14.3.2014 tekemällään hankintapäätöksellä Reaktor Innovations Oy:n tarjouksen. Solita Oy valitti päätöksestä ja katsoi, että tarjouspyyntö oli epäselvä useiden vertailuperusteiden osalta. Solita väitti muun muassa, että henkilöiden kokemusta koskevia soveltuvuusvaatimuksia oli käytetty virheellisesti myös tarjousten vertailuperusteina, toteutussuunnitelmaa koskeva vertailuperuste oli liian yleinen ja tulkinnanvarainen, ja että hinnalle ei ollut tosiasiassa annettu ilmoitettua 40 prosentin painoarvoa. Solita vaati hankintapäätöksen kumoamista ja toissijaisesti 660 000 euron hyvitysmaksua.

Markkinaoikeus hylkäsi valituksen. Oikeus katsoi, että tarjouspyyntö oli ollut riittävän selvä ja että hankintayksikkö oli toiminut hankintasäännösten mukaisesti. Solita Oy velvoitettiin korvaamaan Ylioppilastutkintolautakunnan oikeudenkäyntikulut 15 039,65 eurolla ja Reaktor Innovations Oy:n oikeudenkäyntikulut 9 000 eurolla.

Solita valitti päätöksestä korkeimpaan hallinto-oikeuteen, joka antoi ratkaisunsa 23. toukokuuta 2017 (KHO:2017:T2421). KHO hylkäsi valituksen ja pysytti markkinaoikeuden päätöksen. Oikeus totesi, että palvelun toteuttavien henkilöiden kokemusta voitiin käyttää tarjousten vertailuperusteena, kun hankinnan kohteena oli vaativa asiantuntijapalvelu. Solita Oy velvoitettiin korvaamaan Ylioppilastutkintolautakunnan oikeudenkäyntikulut 3 000 eurolla ja Reaktor Innovations Oy:n oikeudenkäyntikulut 6 000 eurolla.

 Solita Oy vs. Kajaanin kaupunki 
Markkinaoikeus antoi 9. marraskuuta 2016 päätöksen (MAO:663/16) Solita Oy:n valituksesta Kajaanin kaupungin tekemästä suorahankinnasta. Kajaanin kaupungin rakennustarkastaja oli 19.10.2015 valinnut rakennusvalvonnan sähköiseksi lupasovellukseksi Tekla Oy:n (sittemmin Trimble) eServices-sovelluksen Solita Oy:n Lupapiste-palvelun sijaan. Kajaanin kaupunki perusteli suorahankintaa lisätilauksena, koska sillä oli käytössään Tekla Oy:n paikkatietojärjestelmä.

Solita Oy valitti päätöksestä ja katsoi, ettei suorahankinnalle ollut laillisia perusteita. Yhtiö oli ollut mukana ympäristöministeriön rahoittamassa Lupapiste-hankkeessa pilottikuntana, ja molempia järjestelmiä oli testattu. Solitan mukaan hankintayksikkö oli tosiasiassa suorittanut vertailua kahden järjestelmän välillä ilman todellista tarjouskilpailua.

Markkinaoikeus totesi päätöksessään, että hankinnalle oli ainakin kaksi mahdollista toimittajaa eikä asiassa ollut osoitettu, että toimittajan vaihtaminen johtaisi yhteensopimattomuuteen tai suhteettoman suuriin teknisiin vaikeuksiin. Markkinaoikeus katsoi, ettei suorahankinnalle ollut hankintalain mukaisia edellytyksiä, ja kumosi hankintapäätökset vuoden 2016 jälkeiseltä ajalta. Kajaanin kaupunki velvoitettiin korvaamaan Solita Oy:n oikeudenkäyntikulut. Solitan vaatimus hyvitysmaksusta hylättiin, koska ei voitu luotettavasti todeta, että Solita olisi voittanut tarjouskilpailun virheettömässä menettelyssä.

 Solita Oy vs. Ulkoministeriö 
Markkinaoikeus antoi 15. tammikuuta 2024 päätöksen (MAO:27/2024) Solita Oy:n valituksesta ulkoministeriön järjestämästä hankintamenettelystä. Hankinta koski viisumitietojärjestelmän ylläpito-, kehittämis- ja tukipalveluita, ja sen kokonaisarvo oli 50–70 miljoonaa euroa. Kyseessä oli Hilmassa ilmoitettu puolustus- ja turvallisuushankinta.

Ulkoministeriö valitsi tarjouskilpailun voittajaksi Knowit Solutions Oy:n, joka oli tarjonnut palvelut 48,8 miljoonalla eurolla. Solita Oy:n tarjous oli 61,3 miljoonaa euroa. Solita valitti hankintapäätöksestä ja väitti Knowit Solutions Oy:n tarjouksen olleen tarjouspyynnön vastainen usealla perusteella. Solita katsoi muun muassa, että Knowit käytti tarjouksessaan SHVD:n ylläpitosopimusta, johon sillä ei ollut Solitan mukaan oikeutta vedota, koska kyseinen sopimus oli ulkoministeriön nimissä. Lisäksi Solita väitti, ettei Knowit täyttänyt vaadittuja referenssiedellytyksiä eikä osoittanut käyttävänsä hankinnassa riittävästi turvallisuusselvitettyjä henkilöitä.

Markkinaoikeus hylkäsi Solitan valituksen. Oikeus katsoi, että ulkoministeriöllä oli hankintayksikkönä laaja harkintavalta tarjousten vertailussa ja että Knowit Solutions Oy:n tarjous täytti asetetut vaatimukset. Solita Oy velvoitettiin korvaamaan ulkoministeriön oikeudenkäyntikulut 24 240 eurolla ja Knowit Solutions Oy:n oikeudenkäyntikulut 37 200 eurolla.

Solita valitti päätöksestä korkeimpaan hallinto-oikeuteen, joka antoi ratkaisunsa 17. huhtikuuta 2025 (KHO:2025:54). KHO hylkäsi Solitan valituksen ja pysytti markkinaoikeuden päätöksen. Solita Oy velvoitettiin korvaamaan ulkoministeriön ja Knowit Solutions Oy:n oikeudenkäyntikulut myös korkeimmassa hallinto-oikeudessa.

 Lähteet 

Luokka:Suomalaiset ohjelmistoyritykset